
Η βόλτα με τους ευρωπαίους λογοτέχνες συνεχίζεται

στη Στοά του Βιβλίου

Και αυτό το φθινόπωρο, για τρίτη συνεχή χρονιά, το δίκτυο EUNIC (European Union National Institutes for Culture / Ένωση Μορφωτικών Ινστιτούτων της Ευρωπαϊκής Ένωσης), στο οποίο συμμετέχει ως ιδρυτικό μέλος το Σπίτι της Κύπρου, προσκάλεσε, το Σάββατο 17 Σεπτεμβρίου 2016, το αθηναϊκό βιβλιόφιλο κοινό  στη Στοά του Βιβλίου σε έναν λογοτεχνικό περίπατο συντροφιά με σημαντικούς Ευρωπαίους λογοτέχνες.
Ο Ευρωπαϊκός Λογοτεχνικός Περίπατος, που έχει καταστεί πλέον θεσμός για την Αθήνα, πραγματοποιήθηκε και φέτος στο πλαίσιο των δράσεων και συνεργειών του EUNIC για την κατανόηση, την προώθηση και την ενίσχυση της πολιτισμικής και γλωσσικής ποικιλομορφίας και της συνεργασίας μεταξύ των ευρωπαϊκών κοινωνιών. Συνδιοργανώθηκε από το Institut Français de Grèce, το Goethe-Institut Athen, το Υπουργείο Πολιτισμού και Αθλητισμού της Ελλάδας, το British Council, το Instituto Cervantes de Atenas, το Σπίτι της Κύπρου, την Πρεσβεία της Πολωνικής Δημοκρατίας, την Πρεσβεία της Ρουμανίας, το Σουηδικό Ινστιτούτο Αθηνών, την Πρεσβεία της Τσεχικής Δημοκρατίας και τη Στοά του Βιβλίου, με στόχο την ανάδειξη της πολυμορφίας της λογοτεχνικής έκφρασης στην Ευρώπη και την παρουσίαση της σύγχρονης ευρωπαϊκής λογοτεχνίας και των ευρωπαίων λογοτεχνών στο ευρύ κοινό μέσω μιας σειράς δημοσίων αναγνώσεων και άλλων παράλληλων δράσεων.
Στον 3ο Ευρωπαϊκό Λογοτεχνικό Περίπατο συμμετείχε, εκπροσωπώντας την Κύπρο, ο συγγραφέας Αντώνης Γεωργίου, ο οποίος πρόσφατα τιμήθηκε με το Βραβείο Λογοτεχνίας της Ευρωπαϊκής Ένωσης 2016 (European Union Prize for Literature 2016). Πραγματοποιήθηκε, επίσης, τιμητικό αφιέρωμα στη διακεκριμένη συγγραφέα Ειρένα Ιωαννίδου Αδαμίδου, η οποία έφυγε, απροσδόκητα, από τη ζωή στις 27 Μαΐου 2016.
Όπως χαρακτηριστικά ανέφερε, προλογίζοντας, η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, και οι δύο λογοτέχνες έχουν ασχοληθεί συστηματικά και με τη συγγραφή θεατρικών έργων και στο πλαίσιο του Περιπάτου παρουσιάστηκαν κείμενά τους σε μορφή θεατρικού αναλογίου, αναδεικνύοντας την ιδιαιτερότητα, τον χαρακτήρα, τη λογοτεχνική αξία και τη δυναμική του θεατρικού λόγου τους, χωρίς την καταλυτική οπτική απόδοση της θεατρικής πράξης.
Για τη ζωή και το έργο της Ειρένας Ιωαννίδου Αδαμίδου μίλησε η φιλόλογος Ελένη Αντωνιάδου, ενώ σύντομη παρέμβαση έκανε ο κ. Κωνσταντίνος Παπαδόπουλος των εκδόσεων ΔΙΟΠΤΡΑ. Τον θεατρικό μονόλογο Η Συγγραφέας ερμήνευσαν οι ηθοποιοί Μαρίνα Αργυρίδου, Κλείτος Κωμοδίκης, Αθηνά Μουστάκα και Γιωργής Τσουρής.
Ο Αντώνης Γεωργίου παρουσίασε στην συνέχεια το έργο του και συνομίλησε με το κοινό. Για τον συγγραφέα και το έργο του σύντομη παρέμβαση έκανε η κ. Τζούλια Τσιακίρη των εκδόσεων ΤΟ ΡΟΔΑΚΙΟ.  Οι τέσσερις ηθοποιοί ερμήνευσαν σε μορφή θεατρικού αναλογίου διασκευασμένα αποσπάσματα από το βιβλίο του Ένα αλπούμ ιστορίες.
Την εκδήλωση τίμησε με την παρουσία του ο Πρέσβης της Κυπριακής Δημοκρατίας κ. Κυριάκος Κενεβέζος. Η συμμετοχή της Κύπρου στον 3ο Ευρωπαϊκό Λογοτεχνικό Περίπατο πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

